Zagreb, 29. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Nikole Musa, zamjenika općinskog načelnika Općine Ribnik do 25. svibnja 2017. g.,** pokrenutom odlukom Povjerenstva broj: 711-I-502-P-112/18-02-17 od 6. travnja 2018.g., na 16. sjednici održanoj 29. lipnja 2018.g., donosi sljedeću

**ODLUKU**

1. **Propustom dužnosnika Nikole Musa, zamjenika općinskog načelnika Općine Ribnik do 25. svibnja 2017.g., da u roku od 30 dana od dana prestanka obnašanja navedene dužnosti Povjerenstvu podnese ispravno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 21. studenog 2017. g., dužnosnik je počinio povredu članka 10., u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Nikoli Musu neće se izreći sankcija s obzirom da je od prestanaka obnašanja dužnosti zamjenika općinskog načelnika Općine Ribnik proteklo više od 12 mjeseci.**

Obrazloženje

Povjerenstvo je na 4. sjednici održanoj 6. travnja 2018.g. pokrenulo postupak za odlučivanje o sukobu interesa protiv dužnosnika Nikole Musa, zamjenika općinskog načelnika Općine Ribnik do 25. svibnja 2017.g., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 29. studenoga 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti zamjenika općinskog načelnika Općine Ribnik.

Uvidom u Registar dužnosnika koji ustrojava i vodi Povjerenstvo utvrđeno je da je dužnosnik Nikola Mus obnašao dužnost zamjenika općinskog načelnika Općine Ribnik u mandatu 2013.g. – 2017.g. te je navedenu dužnost prestao obnašati dana 25. svibnja 2017.g.

Dužnosnikov sin podnio je Povjerenstvu dana 9. svibnja 2018.g. podnesak koji je zaprimljen pod brojem 711-U-1511-P-112/18-03-3 u kojem se navodi da je razlog nepodnošenja izvješća o imovinskom stanju dužnosnika dužnosnikov boravak u bolnici od rujna 2017.g. zbog teškog zdravstveno stanja.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i Nikola Mus povodom obnašanja dužnosti zamjenice općinskog načelnika Općine Ribnik obvezan postupati sukladno odredbama ZSSI-a.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini.

Izvješće se sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a

Uvidom u službenu evidenciju Povjerenstva utvrđeno je kako dužnosnik Nikola Mus u roku od 30 dana od dana prestanka obnašanja dužnosti zamjenika općinskog načelnika Općine Ribnik u mandatu 2013.g.-2017.g. nije podnio izvješće o imovinskom stanju dužnosnika.

Sukladno članku 10. stavku 1. ZSSI-a, Povjerenstvo je zaključkom broj 711-I-1790-Ik-2969/17-01-10 od 30. listopada 2017.g. pozvalo dužnosnika da ispuni i podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Ribnik u roku od 15 dana od dana primitka toga zaključka. Uvidom u dostavnicu, Povjerenstvo je utvrdilo da je dužnosnik navedeni zaključak primio dana 3. studenoga 2017.g.

S obzirom da dužnosnik Nikola Mus u danom roku od 15 dana od dana primitka gore navedenog zaključka, odnosno do 21. studenog 2017. g. nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a pokrenulo predmetni postupak.

Povjerenstvo je u provedenom postupku nedvojbeno utvrdilo kako dužnosnik Nikola Mus nije ispunio obvezu podnošenja obrasca izvješća o imovinskom stanju dužnosnika u roku od 30 dana od dana prestanka obnašanja dužnosti zamjenika općinskog načelnika Općine Ribnik u mandatu 2013. – 2017.g., koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao dana 21. studenog 2017. g., čime je počinio povredu članka 10. ZSSI-a, u vezi članka 8. i 9. ZSSI-a.

Uzimajući u obzir okolnosti koje je istaknuo dužnosnikov sin u dopisu od 9. svibnja 2018.g., prije svega treba reći da navode nije pokrijepio medicinskom dokumentacijom, a i sama obveza podnošenja izvješća o imovinskom stanju nastala je prestankom obnašanja dužnosti koju je dužnosnik prestao obnašati u mjesecu svibnju 2017.g. odnosno prije nego je dužnosnik zbog svog zdravstvenog stanja završio na bolničkom liječenju u zdravstvenoj ustanovi.

Člankom 42. stavkom 1. ZSSI-a propisano je da se za povredu odredbi ZSSI-a Povjerenstvo osobama iz članka 3. ZSSI-a može izreći sljedeće sankcije: 1. opomena, 2. obustava isplate dijela neto mjesečne plaće, 3. javno objavljivanje odluke Povjerenstva. Člankom 42. stavkom 3. ZSSI-a propisano je da će za povredu odredbi članaka 10. ZSSI-a Povjerenstvo izreći sankciju iz članka 42. stavka 1. točke 2. i 3. ZSSI-a. Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kuna vodeći računa o težini i posljedicama povrede ZSSI-a.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Nikola Mus, osobna dostava
2. Objava na internetskoj stranici Povjerenstva
3. Pismohrana